**УСТАВ**

**НА НАРОДНО ЧИТАЛИЩЕ „ИВАН РАДОЕВ–1907”**

**ГР.ПОРДИМ – ОБЛАСТ ПЛЕВЕН**

**ГЛАВА ПЪРВА**

**ОБЩИ ПОЛОЖЕНИЯ**

**Чл.1** Народно читалище „Иван Радоев-1907” е традиционно самоуправляващо се културно-просветно сдружение на населението в гр.Пордим. То се изгражда и работи върху принципите на демократизма, доброволността и автономията.

**Чл.2** Читалището не е политическа организация. В неговата дейност могат да участват

всички физически лица / граждани / без ограничения на възраст и пол, политически и религиозни възгледи и етническо самосъзнание.

**Чл.3** Читалището работи в тясно взаимодействие с учебните заведения, културни институции, обществени и други организации, които извършват културно-просветна дейност.

**Чл.4** Читалището поддържа отношения на сътрудничество и координация с държавните органи и организации, на които законите възлагат определени задължения.

**Чл.5** Читалището може да се съюзява с други читалища на местно и национално равнище за защита на своите интереси, за провеждане на съвместни дейности и инициативи съгласно Закона за народните читалища

**Чл.6** Читалището е юридическо лице с нестопанска цел по закон, представлявано от председателят, с наименование: НАРОДНО ЧИТАЛИЩЕ „ИВАН РАДОЕВ-1907” гр.Пордим, със седалище и адрес на управление гр.Пордим ул.”Цар Освободител”№2

**ГЛАВА ВТОРА**

**ЦЕЛИ И ДЕЙНОСТИ**

**Чл.7 (1)** Целта на читалището е да задоволява потребностите на гражданите свързани със:

1. Развитие и обогатяване на културния живот, социалната и образователната дейност в населеното място,където осъществяват дейността си;
2. Запазване на обичаите и традициите на българския народ;
3. Разширяване на знанията на гражданите и приобщаването им към ценностите и постиженията на науката, изкуството и културата;
4. Възпитаване и утвърждаване на националното самосъзнание;
5. Осигуряване на достъп до информация.

**(2)** За постигане на целите по ал.1 читалището извършва основни дейности, като:

1. Уреждане и поддържане на библиотека, читалня, както и създаване и поддържане на електронна информационна мрежа;
2. Развиване и подпомагане на любителското художествено творчество;
3. Организиране на школи, кръжоци, курсове, клубове, кино и видеопоказ, празненства, концерти, чествания и младежки дейности;
4. Събиране и разпространяване на знания за родния край;
5. Създаване и съхраняване на музейни колекции, съгласно закона за културното наследство;
6. Предоставяне на компютърни и интернет услуги.

**(3)** Народното читалище може да развива и допълнителна стопанска дейност, свързана с предмета на основната му дейност, в съответствие с действащото законодателство, като използва приходите от нея за постигане на определените в устава му цели. Народното читалище не разпределя печалба.

**(4)** Народното читалище няма право да предоставя собствено или ползвано от него имущество възмездно или безвъзмездно:

1. за хазартни игри и нощни заведения;
2. за дейност на нерегистрирани по Закона за вероизповеданията религиозни общности и юридически лица с нестопанска цел на такива общности;
3. за постоянно ползване от политически партии и организации;
4. на председателя, секретаря, членовете на настоятелството и проверителната комисия и на членовете на техните семейства.

**ГЛАВА ТРЕТА**

**УЧРЕДЯВАНЕ И ЧЛЕНСТВО**

**Чл.8 (1)**  Народното читалище се учредява на събрание на което присъстват най-малко 150 дееспособни физически лица.

 **(2)** Учредителното събрание приема устава на читалището и избира неговите органи. Уставът урежда:

 1. наименованието;

 2. седалището;

 3. целите;

 4. източниците на финансиране;

 5. органите на управление и контрол, техните правомощия, начина на избирането им, реда за свикването им и за вземане на решения;

 6. начина за приемане на членове и прекратяване на членството, както и реда за определяне на членския внос.

**Чл.9 (1)** Членовете на читалището са индивидуални, колективни и почетни

 **(2)** Индивидуалните членове са български граждани. Те биват действителни и спомагателни:

 1. действителните членове са лица, навършили 18 години, които участват в дейността на читалището, редовно плащат членски внос и имат право да избират и да бъдат избирани

 2. спомагателните членове са лица до 18 години, които нямат право да избират и да бъдат избирани; те имат право на съвещателен глас.

 **(3)** Колективните членове съдействат за осъществяване целите на читалището, подпомагат дейностите, поддържането и обогатяването на материалната база и имат право на един глас в общото събрание. Колективни членове могат да бъдат:

 1. професионални организации;

 2. стопански организации;

 3. търговски дружества;

 4. кооперации и сдружения;

 5. културно-просветни и любителски клубове и творчески колективи.

 **(4)** Почетни членове могат да бъдат български и чужди граждани с изключителни заслуги към читалището.

**Чл.10** Членуването в читалището е доброволно.

**ГЛАВА ЧЕТВЪРТА**

**ОРГАНИ НА САМОУПРАВЛЕНИЕ**

**Чл.11** Органите на самоуправление на народното читалище са Общото събрание, Настоятелството и Проверителната комисия.

**Чл.12 (1)** Върховен орган на читалището е общото събрание, което се състои от всички членове на читалището имащи право на глас.

 **(2)** Редовно общо събрание на читалището се свиква от Настоятелството най-малко веднъж годишно като отчетно и на три години като отчетно-изборно. Събранието е редовно, ако е обявено най-малко седем дни преди определената дата и на него присъстват най-малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по-малко от 1/3 от членовете при редовно общо събрание.

 **(3)** Извънредно общо събрание се свиква по решение на настоятелството, по искане на проверителната комисия или 1/3 от членовете на читалището с право на глас. При отказ на настоятелството да свика извънредно общо събрание, до15 дни от постъпването на искането проверителната комисия или 1/3 от членовете на читалището с право на глас могат да свикат извънредно общо събрание от свое име. При липса на кворум събранието се отлага с един час и се провежда с кворум не по-малко от половината плюс един от членовете при извънредно общо събрание.

 **(4)** Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена срещу подпис или връчена не по-късно от 7 дни преди датата на провеждането. В същия срок на вратата на читалището трябва да бъде залепена поканата за събранието.

**Чл.13 (1)** Общото събрание има следните компетенции:

* 1. Приема, изменя и допълва читалищния устав
	2. Избира и освобождава членовете на Настоятелството, Проверителната комисия и Председателя;
	3. Приема вътрешните актове, необходими за организацията на дейността на читалището;
	4. Приема и изключва членове на читалището;
	5. Определя основните насоки на дейността на читалището;
	6. Взема решения за членуване или за прекратяване на членството в читалищното сдружение;
	7. Приема бюджета на читалището;
	8. Приема годишния отчет до 30 март на следващата година;
	9. Определя размера на членския внос;
	10. Отменя решения на органите на читалището;
	11. Взема решения за откриване на клонове на читалището след съгласуване с общината;
	12. Взема решения за прекратяване на читалището;
	13. Взема решение за отнасяне до съда на незаконосъобразни действия на ръководството или отделни читалищни членове.

 **(2)** Решенията на общото събрание са задължителни за другите органи на читалището.

**Чл.14 (1)** Решенията на общото събрание по чл.13 ал.1 т.1,4,10,11 и 12 се вземат с мнозинство най-малко 2/3 от всички членове с явно гласуване. Останалите решения се вземат с мнозинство повече от половината от присъстващите членове с явно гласуване.

 **(2)** 2/3 от членовете на общото събрание на народното читалище могат да предявят иск пред Окръжния съд по седалището на читалището за отмяна на решение на общото събрание, ако то противоречи на закона или устава.

**Чл.15 (1)** Изпълнителен орган на читалището е настоятелството, което се състои от 5 члена, избрани за срок от 3 години. Същите да нямат роднински връзки по права и съребрена линия до четвърта степен.

 **(2)** Настоятелството:

 1. Свиква общото събрание;

 2. Осигурява изпълнението на решенията на общото събрание;

 3. Подготвя и внася в общото събрание проект за бюджет на читалището и утвърждава щата му;

 4. Подготвя и внася в общото събрание отчет за дейността на читалището;

 5. Назначава секретаря на читалището и утвърждава длъжностната му характеристика;

 6. Взема решения за сключване на договори с ръководители, корепетитори и други лица, необходими за осъществяване на читалищната дейност;

 7. Определя и утвърждава размера на гражданските договори и взема решения за награждаване на ръководители и самодейци;

 8. Приема заявление за членство и освобождава членове 7 дни преди провеждането на годишното събрание на читалището.

 **(3)** Настоятелството взема решения с мнозинство повече от половината на членовете си.

**Чл.16 (1)** Председателят на читалището е член на Настоятелството и се избира от общото събрание за срок от 3 години.

 **(2)** Председателят:

 1. Организира дейността на читалището съобразно закона, устава и решенията на общото събрание

 2. Представлява читалището

 3. Свиква и ръководи заседанията на настоятелството и председателства общото събрание

 4. Отчита дейността си пред настоятелството

 5. Сключва и прекратява трудовите договори със служителите съобразно бюджета на читалището и въз основа решения на настоятелството.

**Чл.17 (1)** Секретарят на читалището:

1. Организира изпълнението на решенията на настоятелството, включително и решенията за изпълненията на бюджета;
2. Организира текущата основна и допълнителна дейност;
3. Отговаря за работата на щатния и хонорувания персонал;
4. Представлява читалището заедно и поотделно с председателя.

 **(2)** Секретаря не може да е в роднински връзки с членовете на настоятелството и на проверителната комисия по права и съребрена линия до четвърта степен, както и да бъде съпруг/а на председателя на читалището.

**Чл.18 (1)** Проверителната комисия се състои от трима членове, избрани за срок от

3 години.

 **(2)** Членове на проверителната комисия не могат да бъдат лица, които са в трудово правни отношения с читалището или са роднини на членове на настоятелството, на председателя или на секретаря по права линия, съпрузи, братя, сестри и роднини по сватовство от първа степен.

 **(3)** Проверителната комисия осъществява контрол върху дейността на настоятелството, председателя и секретаря на читалището по спазване на закона, устава и решенията на общото събрание.

 **(4)** При констатирани нарушения проверителната комисия уведомява общото събрание на читалището, а при данни за извършено престъпление – и органите на прокуратурата.

**Чл.19** Не могат да бъдат избирани за членове на настоятелството и на проверителната комисия, и за секретари лица, които са осъждани на лишаване от свобода за умишлени престъпления от общ характер.

**ГЛАВА ПЕТА**

**ИМУЩЕСТВО И ФИНАНСИРАНЕ**

**Чл.20** Имуществото на читалището се състои от право на собственост и от други вещни права, вземания, ценни книжа, други права и задължения.

**Чл.21** Читалищата набират средства от следните източници:

1. Членски внос;
2. Културно-просветна и информационна дейност;
3. Субсидия от държавния и общинските бюджети;
4. Наеми от движимо и недвижимо имущество;
5. Дарения и завещания;
6. Други приходи.

**Чл.22** Всички членове на читалището дължат годишен членски внос в размер на 3.00 лв приет от общото събрание.

**Чл.23 (1)** Читалището не може да отчуждава недвижими вещи и да учредява ипотека върху тях.

 **(2)** Движими вещи могат да бъдат отчуждавани, залагани, бракувани или заменени с по-доброкачествени само по решение на настоятелството.

**Чл.24** Недвижимо и движимо имущество, собственост на читалището, както и приходите от него не подлежат на принудително изпълнение освен за вземания, произтичащи от трудови правоотношения.

**Чл.25 (1)** Читалищното настоятелство изготвя годишния отчет за приходите и разходите, който се приема от общото събрание.

 **(2)** Отчетът за изразходваните от бюджета средства се представя в община Пордим на чиято територия се намира читалището.

**Чл.26** Председателя на читалището ежегодно в срок до 10 ноември представя на Кмета на общината предложение за своята дейност през следващата година.

**Чл.27** Председателя на читалището представя ежегодно до 31 март пред кмета на общината и общинския съвет доклад за осъществените читалищни дейности в изпълнение на програмата по **чл.26** и за изразходваните от бюджета средства за предходната година.

**ГЛАВА ШЕСТА**

**ПРЕКРАТЯВАНЕ**

**Чл.28 (1)** Читалището може да бъде прекратено по решение на общото събрание, вписано в регистъра на окръжния съд, ако:

1. Дейността му противоречи на закона, устава и добрите нрави;
2. Имуществото му не се използва според целите и дейността на читалището
3. На лице е трайна невъзможност читалището да действа или не развива дейност за период от 2 години.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1.** За неуредените в този устав случаи, както и относно тълкуването и прилагането на неговите разпоредби, се прилагат разпоредбите на Закона за народните читалища и ЗЮЛНЦ.

**§ 2.** Този устав е съобразен със Закона за народните читалища Обн.ДВ.бр.74 от 15 септември 2009 година

**§ 3.** Този устав е приет на общо събрание на Народно читалище „Иван Радоев - 1907”, проведено на 10.05.2010 год. в гр.Пордим.

**§ 4.** Списъкът на членовете подписали устава да се счита за неразделна част от този устав.

 ПРОВЕРИТЕЛНА КОМИСИЯ:

1. Славичка Ангелова Илиева
2. Анна Стефанова Нешкова
3. Ангелина Маринова Георгиева

 НАСТОЯТЕЛСТВО :

 1. Соня Бориславова Данчева -

 2.Детелина Кирилова Пенкова

 3.Павлина Марианова Борисова

 4.Недка Ганева Николова

 5.Антоанета Стефанова Дишева

**ОТЧЕТЕН ДОКЛАД ЗА ОСЬЩЕСТВЕНИТЕ ЧИТАЛИЩНИ ДЕЙНОСТИ ОТ НАРОДНО ЧИТАЛИЩЕ „ИВАН РАДОЕВ – 1907” ГР.ПОРДИМ**

**ПРЕЗ 2020 ГОДИНА**

Уважаеми читалищни членове, членове на Настоятелството,приятели и поддръжници,

Много ми се искаше да започна този отчет ,както всеки път с добре свършена работа през изминалата 2020година!

За съжаление тя се оказа много лоша не само за нас читалищата, а за всички хора на планетата, защото както знаем, читалището е основно културно-просветно средище,обединяващо всички жители, независимо от убеждения,народност,вяра, пол и възраст.

Още преди да бъде обявена пандемията с ковид 19,

на 21-ви януари НЧ"Иван Радоев -1907" гр.Пордим отбеляза един от големите народни женски празници - Бабинден, посветен на „бабите“ – жените, които са помагали при раждане на младите булки и невести. За да се продължават традициите и да се предават от поколение на поколение този ден беше отбелязан от НЧ"Иван Радоев -1907" с жените от двата пенсионерски клуба "Еделвайс" и "Златен залез". С босилек и здравец, котле с вода и калъп сапун, се отправихме към поликлиниката ,за да засвидетелстваме почитта и уважението си към мед.сестра Елка Цветанова. Тържественият ритуал започна с импровизирано раждане, къпане на новороденото, поливане и даряване на бабата - акушерка, след което всички се отправихме на празничен обяд.За доброто настроение на празнуващите се погрижи театралната група към читалището със сценката "Поливане на бабата". Както повелява традицията, денят бе изпълнен с много веселие, музика и танци.

 На 30 март 2020 г., се навършиха 93 години от рождението на патрона на нашето читалище - бележитият поет и драматург Иван Радоев. По традиция тази годишнина бе отбелязана с читалищни дейци, служители от община Пордим, ученици от СУ”Св.Св. Кирил и Методий” и граждани с цветя и кратка поетична програма пред паметника му в центъра на града.

 На 30.05.2020г. танцов състав "Иха,ха, мераклии" с ръководител Павлина Борисова към НЧ"Иван Радоев -1907" взе участие в онлайн надиграване на открито, организирано от НЧ"Пробуда- 1927" с.Миланово.

Наградата от участието е - плакет с името на НЧ „Пробуда – 1927“, с. Миланово и снимка на техния танцов състав с датата на провеждане на онлайн надиграването за спомен на нашите участници.

Сред всички неочаквани събития, които съпътстваха изминалата 2020 г., се стремихме да спазим и част от утвърдените традиции. Традиции, които повдигат духа, носят усещането за живот, развличат и оживяват читалищната общност. С цялата условност на ситуацията, в която страната се намираше през последните месеци, читалищното настоятелство на заседание от 11.09.2020г . взе решение читалищни самодейци и членове на НЧ"Иван Радоев -1907 гр.Пордим" да посетят Фестивала – Празник на сливата и Троянската сливова ракия в Община Троян на 19.09.2020 г. – събота.

Съвместно с читалищни самодейци и членове на читалището от с.Одърне имахме възможността и удоволствието да бъдем част от тази утвърдена с годините традиция на троянчани.

Доброволци пресъздадоха бита на троянеца по време на войните, сливопроизводството в региона, градската чаршия с различните занаяти. Показани бяха войнишки униформи и облекла от времето след Освобождението до Втората световна война, както и важни исторически моменти от този период.Празникът продължи с богата музикално-културна програма както в Троян, така и в Националното изложение на художествените занаяти и изкуствата в с.Орешак, където градусът на настроението бе повдигнат от човека - актьор, композитор, музикант, певец и режисьор - Стефан Вълдобрев.

Всеки можеше да си закупи и изделие от "Улицата на занаятите", както и да опита известната троянска сливова ракия.

 На Международният ден на възрастните хора – 1-ви октомври ,секретарката поздрави членовете на пенсионерски клуб”Еделвайс”,, където присъства на тяхното скромно, но много мило тържество, по случай техния празник, като им пожела крепко здраве, бодър дух, дълголетие и оптимизъм!

 На 02.11.2020година по традиция НЧ"Иван Радоев"отбеляза Денят на народните будители в присъствието на служители от община Пордим, общински съветници, читалищни самодейци и съграждани.Секретарката на читалището произнесе слово, в което наред с името на патрона на читалището - поета ,писател и драматург - Иван Радоев, бяха споменати и имената на поети и писатели от общината - Величко Нешков, Иван Величков, Ценка Иванова, Митко Иванов - Гравитон, Георги Мечев и др.

В знак на почит и признателност бяха поднесени цветя от секретаря на община Пордим - г-жа Вацка Хорозова, председателя на общински съвет - г-жа Катя Димитрова, председателката на НЧ"Иван Радоев"- г-жа Соня Данчева и читалищни самодейци.

 **БИБЛИОТЕЧНА ДЕЙНОСТ**

Отминалата 2020-та година се отличава с по-малко проведени библиотечни изяви с читателите в сравнение с предходната заради създалата се извънредна ситуация свързана с COVID-19.

Това бе един вид реклама на услугите, които се предлагат: заемане книги за дома, ползване на читалня, устни справки по различни теми, като се ползва и интернет пространството, предоставяне компютър за ползване и обучение за начална компютърна грамотност.

През годината продължи работата по Програма „Глобални библиотеки” . Посещения на компютърния клуб

и търсене на информация по различни теми за читателите, оказване на помощ за работа в социалните мрежи и различните сайтове, както и търсене на информация за учебни цели.

 През разглеждания период библиотеката кандидатства към Министерството на културата по Програма „Българските библиотеки - съвременни центрове за четене и информираност-2020” . Проектния фиш съдържа 123 заглавия за 1500 лева, като цялата сума се заплаща от Министерството на културата. За съжаление проектът не беше одобрен .След инвентаризацията, приключила на 30 декември 2019г. бе съставен протокол от комисията, в който са отбелязани липсващите библиотечни документи и списък с книги, които могат да се заменят от даренията. Те са бракувани с акт №1/2020г.

 През отчетния период бяха привлечени 73 читатели и раздадени 602 библиотечни документи. Посещенията са около 1577 . Сред най-редовните читатели са Величка Кирова, Йордан Великов, Пепа Дренска , Пенка Димитрова и Атанас Вълев, който вече не е сред нас.

Посещения в компютърния клуб 524 . През летния период повече от читателите са деца, а през зимния- предимно възрастни.

По-голяма част от четящите са жени . По разделение на професиите най-много са от графа други, към която са пенсионери и студенти .

По образование най - много са със средно, а най-малко с висше.

 **Справочно-информационна дейност**

Бяха направени през годината 4 устни справки, по искане на читателите. Закупени бяха книгите „Истинската история на българите” и „Алманах – история на българщината”. Най-интересни справки през годината бяха „Дали читалището разполага с информацията кога е построена църквата в гр. Пордим” , „Библиотеката има ли книгата на писателя Л. Вълчев за гр.Пордим „Жътва”.”

Поддържа се редовно Фейсбук профила. Направени са албуми за всяка изява на читалището и читалищната библиотека. Споделят се бележити дати с рождени дни на известни личности и събития през годината.

Бе оказана помощ на някои от децата за изготвяне на проект по зададената от учителите тема със снимки, текст и информация.

 **КОМПЛЕКТУВАНЕ НА КНИЖНИЯ ФОНД**

През изминалата година са закупени общо 80 книги . По- голямата част са от Издателство „Емас” , от списание „Журнал за жената” и сайта Ozone.bg .

В края на 2020 година през месец декември библиотеката ни получи дарение от осем броя книги -„Сто и петдесет шедьовъра на българския разказ” – том 3-ти, том4-ти, том 5-ти по два броя от всеки и два броя от „Сто и петдесет шедьовъра на българското есе – том 4-ти”, както и от военно окръжие Плевен- „140 години военни окръжия”.

Читалищното ръководство сърдечно благодари за даренията, направени от Университетско издателство "Св.Климент Охридски” и Военно окръжие Плевен. Отчислени бяха 1616 книги .

 Новозакупените книги се обработват и завеждат в инвентарна книга своевременно и се поставя списък във витрината на стълбите , за да се запознаят читателите с новите заглавия в библиотеката.

 **РАБОТА С ЧИТАТЕЛИ И РЕКЛАМНА ДЕЙНОСТ**

Една от дейностите на библиотеката, която изисква повече време е организацията на изяви с читателите . Тя се организира най-вече с децата и учащите . Лятото е времето, когато нашите малки приятели –децата , излизат във ваканция и заедно организираме мероприятия по различни поводи. Така на 24-ти юни отбелязахме деня на билките "Еньовден", като си припомнихме кои билки за какво помагат и как се използват.

 Запознахме се с някои от най – разпространените и как се приготвя чай от тях , а секретарката В.Николова прочете стихотворението "Баба Меца - Билкарка" от Генка Богданова. Бяха спазени всички мерки и разпоредби от МЗ във връзка с епидемичната обстановка.

 За поредна година дадохме старт на библиотечното лято в Библиотеката при НЧ "Иван Радоев-1907г." гр. Пордим с децата от ДТС "Мечта" . Тържеството бе проведено на на 07.07.2020г. в читалищната библиотека. Децата рецитираха стихове за лятото, представиха сценките "Учителката и учениците" и "Пипи дългото коремче" - скечове по Комиците и дадоха възможност на гостите да участват в кръстословица с гатанки. За отгатналите правилно -имаше награда. Всички гости се забавляваха и се радваха на артистичното им представяне . Секретарката на читалището г-жа Веска Николова благодари на всички гости, че присъстваха на тържеството с почерпка, а децата от ДТС "Мечта" за неуморния им труд и желание за изява, бяха наградени .

Лятото е и времето за предизвикателства, такова читалището ни отправи към всички свои читатели, а именно „Споделете снимки от Вашата ваканция с книга”. Децата усърдно търсеха и избираха зададените по списък от училището книги, за да отговорят на предизвикателството, а някои от тях публикуваха свои снимки на страницата на читалищния Фейсбук.

Сръчни ръце – м. Юли и м.Август – през двата месеца редовно идваха децата от ДТС „Мечта” при читалището за да творят и да разнообразят свободното си време през лятната ваканция. Изработихме книгоразделители със различни послания и някои бяха раздадени на читателите на библиотеката . Направени бяха картички за различни поводи – покани за парти и рожден ден на родител и приятел . Рисуваха картини с няколко различни техники за оцветяване . Децата много се радваха и забавляваха .

 **МАТЕРИАЛНО-ТЕХНИЧЕСКА БАЗА**

 Материално-техническата база по отношение на заеманите от библиотеката помещения е добра. Просторни са и в приличен вид, но през зимния период, цялата дейност на читалището е съсредоточена в едно помещение. То се използва за заемна, репетиционна и читалищен офис.

Читалището разполага с пет компютъра, един лаптоп, една мултимедия с екран за прожекции, озвучителна техника – две тонколони и усилвател, ксерокс.

Основните задачи и цели на читалището и библиотеката винаги са били и са - привличане вниманието на широката общественост към работата на тяхната дейност, свободен достъп до информация чрез интернет и възможности за изява.

И така, понеже нямахме възможност за публични изяви, работата ни се състоеше предимно с деца , в посрещане на читатели, търсене и закупуване на нови книги, отбелязване на бележити дати от българския календар, годишнини от рождението или смъртта на известни поети и писатели, артисти и певци, и други известни личности на страницата ни във Фейсбук. Заради пандемията поддържахме читалищното пространство и библиотеката в изряден чист вид, като ежедневно миехме и дезинфекцирахме споменатите помещения.

Настоятелството при НЧ"Иван Радоев - 1907" отправя сърдечни благодарности и пожелания към всички свои самодейци за здраве, мир, любов и благоденствие. Нека Новата 2021 –ва бъде по здрава и с повече късмет, да превърнем мечтите си в реалност!

 **ДОКЛАДЪТ Е ОБСЪДЕН И ПРИЕТ НА ЗАСЕДАНИЕ НА НАСТОЯТЕЛСТВОТО С ПРОТОКОЛ № 1/ 10.02.2021г.**

**ЧИТАЛИЩЕН СЕКРЕТАР: ВЕСКА НИКОЛОВА, ПРЕДСЕДАТЕЛ: СОНЯ ДАНЧЕВА**

**Предложения за дейността на НЧ „Иван Радоев-1907” гр. Пордим, общ. Пордим, обл. Плевен през 2021г.**

 Настоящата План-Програма е разработена на основание чл.26. ал. 2 от ЗНЧ

 **П Л А Н - П Р О Г РА МА – 2 0 2 1 Г О Д И Н А**

 **На НЧ”Иван Радоев - 1907” гр.Пордим**

**Януари:**Бабин ден – посещение на самодейци в национална носия в поликлиниката на гр.Пордим, с цел възстановяване традициите и обичаите , свързани с този празник ,и отдаване на почит и уважение към труда на медицинските работници, представяне на сценка от сатиричния състав към читалището на празника ,организиран от двата клуба на пенсионерите.

**Февруари:**

Прожектиране презентация посветена на148 г. от гибелта на Васил Левски.

Отпразнуване на Трифон – Зарезан, празник на лозаря и Свети Валентин със самодейци.

Начало на репетициите на групите към читалището за фестивалния сезон на 2021 година.

**Март :**

Ден на самодееца с любителските състави към Народно читалище „Иван Радоев -1907” гр Пордим.

Участие в общоградско тържество по случай 3-ти март – 143 години от Освобождението – поднасяне на венец на паметника –Костница в центъра на града.

Отпразнуване на Международния ден на жената – 8-ми март със самодейците.

Отбелязване 94 години от рождението на патрона на читалището - Иван Радоев с поднасяне на цветя и венци на паметника му.

**Април:**

Международен ден на книгата и авторското право –с читатели и потребители на библиотеката.

Колективно четене с децата от ЦДГ „Вълшебен свят” и децата от предучилищна възраст по повод 2-ри април – Ден на детската книга.

Великденско детско утро с участието на ДТС „Мечта” при читалището.

**Май:**

Мултимедийна прожекция за 24-ти май – Ден на българската просвета и култура и славянската писменост с ученици от СОУ „Св. Св. Кирил и Методий”.

Участие на групите във фестивали.

**Юни:**

Откриване на Библиотечното лято с Детско утро на талантите.

Отбелязване деня на Ботев и загиналите за национално Освобождение на България – 2-ри юни.

Откриване на фестивалния сезон с участия и изяви на самодейните състави към читалището.

**Юли:**

Участия на групите във фестивали.

Работа с деца

**Август:**

Участия на групите във фестивали.

Конкурс с награди за най-добре представена хумористична сценка с децата – читатели и потребители на библиотеката.

**Септември:**

Закриване на библиотечното лято с подходящ сценарий.

Отбелязване на двата български празника : Деня на съединението и Деня на независимостта.

**Октомври:**

Отбелязване Международният ден на възрастните хора и Международния ден на музиката и поезията с членовете на пенсионерски клуб „ Еделвайс” и клуб „Златен залез” и клуб на инвалидите - гр.Пордим.

**Ноември:**

Отбелязване Деня на будителите – 1-ви ноември с участие на самодейци пред паметника – бюст на Иван Радоев на площада в центъра на града.

**Декември:**

Детско коледно утро в библиотеката с участието на детски театрален състав „Мечта”.

Организиране на коледно тържество за всички читалищни самодейци и деятели на читалището.

 **Наред с изложените по-горе предложения за дейността на читалището през 2021 година, обикновено се явяват и непредвидени такива, които са резултат от потребностите на местната общност, възможности за работа по проекти и други.Предвид обстановката с пандемията и тази година, някои от набелязаните мероприятия може да не бъдат проведени.**

08.11.2020г. Секретар:…………….

Гр.Пордим /В.Николова/